钦定古今图书集成/明伦汇编/家范典/第041卷 > 《戒子侄诗》宋·范质
## 钦定古今图书集成/明伦汇编/家范典/第041卷 > 《戒子侄诗》宋·范质

戒尔学立身，莫若先孝悌。怡怡奉亲长，不敢生骄易。
战战复兢兢，造次必于是。

戒尔学干禄，莫若勤道艺。尝闻诸格言，学而优则仕。
不患人不知，惟患学不至。

戒尔远耻辱，恭则近乎礼。自卑而尊人，先彼而后己。
相鼠与茅鸱，宜鉴诗人刺。
戒尔勿旷放，旷放非端士。周孔垂名教，齐梁尚清议。
南朝称《八达》，千载秽青史。

“戒尔勿嗜酒，狂药非佳味。能移谨厚性，化为凶险类。”
古今倾败者，历历皆可记。

戒尔勿多言，多言众所忌。苟不慎枢机，灾厄从此始。
是非毁誉问，适足为身累。

举世重交游，拟结《金兰契》。忿怨从此生，风波当时起。
所以君子性，汪汪淡如水。

“举世好奉承。昂昂增意气。不知奉承者。以尔为玩戏。”
所以古人疾。籧篨与戚施。

举世重任侠，俗呼为气义。为人赴急难，往往陷刑制。
所以《马援书》，勤勤告诸子。

举世贱清素，奉身好华侈。肥马衣轻裘，扬扬过闾里。
虽得市童怜，还为识者鄙。